รวม 26 หุ้น “ไอพีโอ” 10 เดือน PLUS-KCC ฟันรีเทิร์นเกินเท่าตัว!
เปิด 26 หุ้น “ไอพีโอ” ระดมทุนตลาด SET-mai ช่วง 10 เดือนปี 65 มูลค่าระดมทุนกว่า 3.37 แสนลบ. พบราคาหุ้น PLUS-KCC ปรับตัวขึ้นเหนือราคาเสนอขาย IPO เกิน 100%
รวม 26 หุ้น “ไอพีโอ” ระดมทุนตลาด SET-mai ช่วง 10 เดือนปี 65 พบ PLUS-KCC ฟันรีเทิร์นเกินเท่าตัว!
5 พ.ย. 2565

นับตั้งแต่ต้นปี 2565 จนถึงปัจจุบันพบว่ามีบริษัทที่เสนอขายหุ้นเพิ่มทุนต่อประชาชนทั่วไปครั้งแรก (IPO) แล้วทั้งสิ้น 26 บริษัท โดยแบ่งเป็น เข้าจดทะเบียนในตลาดหลักทรัพย์แห่งประเทศไทย (SET) จำนวน 15 บริษัท และเข้าจดทะเบียนในตลาดหลักทรัพย์ เอ็ม เอ ไอ (mai) จำนวน 11 บริษัท มีมูลค่าตลาดรวมทั้งสิ้น 337,337.83 ล้านบาท


โดยหุ้นไอพีโอในตลาด SET ที่ทำผลงานได้ดีที่สุดในขณะนี้ ได้แก่ บริษัท โรแยล พลัส จำกัด (มหาชน) หรือ PLUS ปรับตัวขึ้นกว่า 133% มาที่ระดับ 4.40 บาท จากราคาไอพีโอที่ระดับ 5.50 บาท ขณะที่หุ้นไอพีโอในตลาด mai ที่ทำผลงานได้ดีสุดได้แก่ บริษัท บริหารสินทรัพย์ ไนท คลับ แคปปิตอล จำกัด (มหาชน) หรือ KCC อยู่ที่ระดับ 7.45 บาท ปรับตัวขึ้นกว่า 101%  จากราคาไอพีโอที่ระดับ 3.70 บาท
ส่วนหุ้นไอพีโอในตลาด SET ที่ทำผลงานได้แย่สุด หรือปรับตัวลดลงมากสุดได้แก่ บริษัท บีบีจีไอ จำกัด (มหาชน) หรือ BBGI ลดลงกว่า 39% มาที่ระดับ 6.40 บาท เทียบกับราคาไอพีโอที่ระดับ 10.50 บาท ขณะที่หุ้นไอพีโอในตลาด mai ที่ปรับตัวลดลงมากสุดได้แก่ บริษัท เบล็ส แอสเสท กรุ๊ป จำกัด (มหาชน) หรือ BLESS ลดลงกว่า 17% มาที่ระดับ 1.15 บาท จากราคาไอพีโอที่ระดับ 1.40 บาท